Forslag til afgørelse fra generaladvokat Mischo fremsat den 18. januar 2001. - Kommissionen for De Europæiske Fællesskaber mod Den Hellenske Republik. - Traktatbrud - Manglende gennemførelse af direktiv 96/24/EF og 96/25/EF. - Sag C-176/00.



Samling af Afgørelser 2001 side I-02063



Generaladvokatens forslag til afgørelse

1. Kommissionen for De Europæiske Fællesskaber har nedlagt påstand om, at det fastslås, at Den Hellenske Republik har tilsidesat de forpligtelser, som påhviler den i henhold til EF-traktaten og Rådets direktiv 96/24/EF af 29. april 1996 om ændring af direktiv 79/373/EØF om handel med foderblandinger , Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF , idet den ikke har vedtaget de nødvendige love og administrative bestemmelser for at efterkomme disse direktiver.

2. Kommissionen har herved anført, at i henhold til artikel 249, stk. 3, EF er et direktiv med hensyn til det tilsigtede mål bindende for enhver medlemsstat som det rettes til, men overlader det til de nationale myndigheder at bestemme form og midler for gennemførelsen. Kommissionen har tilføjet, at i henhold til artikel 10, stk. 1, EF træffer medlemsstaterne almindelige eller særlige foranstaltninger, som er egnede til at sikre opfyldelsen af de forpligtelser, som følger af denne traktat, eller af retsakter foretaget af Fællesskabets institutioner. Kommissionen har anført, at disse forpligtelser også omfatter forpligtelsen til at overholde direktivernes frister.

3. I henhold til artikel 2 i direktiv 96/24 og artikel 17 i direktiv 96/25 skal medlemsstaterne vedtage de nødvendige love og administrative bestemmelser for at efterkomme nævnte direktiver senest den 30. juni 1998 og straks underrette Kommissionen herom.

4. Den Hellenske Republik har ikke bestridt denne konstatering og har desuden i svarskriftet erkendt, at de nødvendige foranstaltninger ikke er truffet inden for fristen i direktiv 96/24 og 96/25 og heller ikke herefter.

5. Den Hellenske Republik har imidlertid anført, at de kompetente afdelinger i Landbrugsministeriet i nær fremtid vil have afsluttet udarbejdelsen af de for gennemførelsen af direktiverne nødvendige foranstaltninger.

6. Det må fastslås, at det fremgår af en fast retspraksis, at det er udløbet af den frist, der er fastsat i den begrundede udtalelse, som er afgørende for, om der foreligger et traktatbrud . Som anført er det ubestridt, at Den Hellenske Republik på dette tidspunkt endnu ikke havde opfyldt de forpligtelser, som påhviler den i henhold til direktiv 96/24 og 96/25.

7. Det fremgår af det anførte, at der må gives Kommissionen medhold, og at Den Hellenske Republik bør betale sagens omkostninger.

Forslag til afgørelse

8. På grundlag af det anførte skal jeg foreslå Domstolen at træffe følgende afgørelse:

- Den Hellenske Republik har tilsidesat de forpligtelser, som påhviler den i henhold til Rådets direktiv 96/24/EF af 29. april 1996 om ændring af direktiv 79/373/EØF om handel med foderblandinger og Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF, idet den ikke har vedtaget de nødvendige love og administrative bestemmelser for at efterkomme disse direktiver.

- Den Hellenske Republik betaler sagens omkostninger.